胡爲乎行贈丘公美
作者：李廌
朝代：宋

paragraphs: 吁嗟憧憧之民兮，何終身不靈耶。
不能揮毫縻青天耀白日，胡爲乎布衣韋带事讀書。
不能坐窮廬運籌算，胡爲乎騎馬試劍輕其軀。
項籍耻作百夫勇，禹行舜趣猶賤儒。
憊乎四支愁五臟，不能成功竟何如，胡爲乎直待臨老空嗟吁。
盍歸乎來，盍歸乎來。
長橋繫白鯉，擺尾向天台。
風流李北海，雄望摩九垓。
長卿向窮時，尚爲臨邛咍。
北邙古墓空蒿萊，胡爲乎須上黄金臺。